《秋怀二首》
宋代·郭印

西风猎猎动天关，底事萦心拨弃难。
夜枕蛩声连晓急，暮楼鸿影落江寒。
遣怀樽酒浑消得，遮眼文书亦倦看。
物理盈虚元已定，伤时何苦泪阑干。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。